PÄÄTÖSLAUSELMA(1)

Tietotekniikan rooli ja kapasiteetin luominen kehitysmaihin

Yhteinen edustajakokous, joka

- kokoontui Nassaussa (Bahama) 11. - 14. lokakuuta 1999,

- ottaa huomioon tietoyhteiskuntaa ja koulutusta koskevat aikaisemmat päätöslauselmansa,

- ottaa huomioon neljännen Lomén sopimuksen ja erityisesti sen II osan IX osaston 4 luvun 132 ja 133 artiklan yhteistyöstä viestintä- ja tietotekniikan alalla,

- ottaa huomioon komission tiedonannon Euroopan tiestä tietoyhteiskuntaan. Toimintasuunnitelma (Europe's Way to the Information Society. An Action Plan) (KOM(94)347) ja Euroopan parlamentin samasta aiheesta antaman päätöslauselman (EYVL C 363, 19.12.1994),

- ottaa huomioon komission tiedonannon tietoyhteiskunnasta ja kehityksestä: Euroopan unionin rooli (KOM(97)351 lopullinen, 15.7.1997),

A. ottaa huomioon, että kehitysmaiden, monet AKT-valtiot mukaan lukien, ja teollisuusmaiden välillä vallitsee tietoyhteiskunnan tuottamien etujen suhteen suuri eriarvoisuus, ja ottaa huomioon, että AKT-valtioissa kuilu kasvaa etenkin kaupunkien ja maaseudun välillä,

B. ottaa huomioon, että viestintä- ja tietotekniikan voimakas laajeneminen aiheuttaa koko maailmassa suuria taloudellisia ja yhteiskunnallisia muutoksia ja merkitsee kaikille maille suuria mahdollisuuksia sekä haasteita,

C. ottaa huomioon, että uusien tekniikkojen käyttö avaa kehitykselle aivan uusia näköaloja kaupan, liikenteen, pienten ja keskisuurten yritysten kilpailukyvyn ja tiedonhankinnan, tutkimuksen, tieteen ja lääketieteen, koulutuksen sekä täydennyskoulutuksen alalla,

D. ottaa huomioon, että viestintä- ja tietotekniikassa on vielä käyttämättömiä mahdollisuuksia inhimillisen kehityksen ja yhteiskunnallisen muutoksen vauhdittamiseksi,

E. ottaa huomioon, että viestintä- ja tietotekniikka mahdollistaa aikaisemmin kokonaan palvelujen ulkopuolella tai vain riittämättömien palvelujen vaikutuspiirissä olleille alueille ja väestöryhmille tärkeiden köyhyyteen liittyvien toimintojen kuten koulutuksen ja terveydenhuollon saatavuuden,

F. toteaa, että kehitysyhteistyöjärjestöt ovat toimineet suhteellisen hitaasti tarttuessaan tietotekniikka- ja viestintäalalla tapahtuneen vallankumouksen tarjoamiin haasteisiin,

G. ottaa huomioon, että niin kutsuttujen perinteisten tiedotusvälineiden kattavuuden merkitystä ei tulisi kuitenkaan väheksyä ja ottaa huomioon, että erityisesti radion - tiedon levittämisen avainvälineen - ja myös lehdistön sekä riippumattomien valtakunnallisten ja alueellisten televisiokanavien rooli on pitkällä aikavälillä tärkeä,

H. ottaa huomioon, että yleisten matkapuhelinpalvelujen tarjoajat (esimerkiksi Iridium, Globalstar ja ICO-Global Communications) aikovat luoda vuoteen 2000 mennessä maailmanlaajuisen matkapuhelinverkon, jonka toiminta perustuu jopa sataan matalalla kiertoradalla lentävään satelliittiin ja joka täydentää erinomaisella tavalla perinteisiä taajamiin rajoittuvia radiopuhelinverkkoja, vaikka sen rakentaminen tulee erittäin kalliiksi,

I. ottaa huomioon, että suunnitteilla on maailmanlaajuisia laajakaistaisia tiedonsiirtoverkkoja, jotka mahdollistavat leveiden taajuuskaistojen käytön digitaalisessa tiedonsiirrossa, joten ne voivat tarjota valtavan siirtokapasiteetin,

J. ottaa huomioon, että jatkuvasti kasvava tarve investoida riittävän tiedonsiirtoinfrastruktuurin rakentamiseen ylittää julkisen rahoituksen mahdollisuudet ja sen vuoksi yksityisen investointitoiminnan edistäminen on erittäin tärkeää,

1. kehottaa Euroopan unionia ja AKT-valtioita sovittamaan viestintä- ja tietotekniikkaan liittyvät näkökohdat ja osatekijät kaikkiin suuriin yhteistyöohjelmiin ja määrittämään alueet, joilla viestintä- ja tietotekniikkaa voitaisiin erityisesti käyttää inhimillisen kehityksen edistämiseen ja köyhyyden lievittämiseen;

2. katsoo, että koulutettu henkilöstö on uusien tietotekniikkojen käytön tehostamisen ensisijainen edellytys, jotta niitä voitaisiin esimerkiksi hyödyntää tehokkaasti koulutus- ja terveysjärjestelmissä sekä liikenteen ja palvelujen alalla, näiden suunnittelu ja valvonta mukaan lukien;

3. korostaa verkottumista virtuaalikorkeakoulujen kanssa, minkä avulla aivovuotoa voidaan vähentää tarjoamalla kehitysmaiden koulutetulle eliitille asianmukaiset välineet viestintää ja kansainvälisiä yhteyksiä varten;

4. korostaa, että viestintä- ja tietotekniikan yhteydet edellyttävät välttämättä teleliikenteen ja sähkön saattamista laajasti kehitysmaiden väestön ulottuville;

5. kehottaa tukemaan sisältöjen luomista (ohjelmistokehitystä) kehitysmaiden kannalta erityisen tärkeillä alueilla kuten telelääketieteen, etäopiskelun, kansanvallan ja päätöksentekoon osallistumisen tarpeisiin;

6. kehottaa AKT-valtioita laatimaan oikeudellisen ja talouspoliittisen kehyksen, joka koskee markkinoille pääsyä, sääntelyä, kilpailua ja sijoittautumisvapautta ja jonka avulla kansallisilla ja kansainvälisillä yrityksillä on mahdollisuus tehdä tarvittavat investoinnit ja mukauttaa tietotekniikkahankintojen hinnat kansainvälisesti vertailukelpoiselle tasolle;

7. korostaa, että palvelujen yleinen saatavuus merkitsee samalla myös kaikkien (mahdollisten) käyttäjien oikeutta hyödyntää palveluja kohtuuhintaan ja pitää sen vuoksi tarpeellisena, että infrastruktuurin tarjoaminen maaseudun väestölle asetetaan maiden omissa kehitysstrategioissa etusijalle;

8. toteaa, että taitavasti hyödynnetty multimediapalvelujen käyttö etäopiskelussa voi antaa monia mahdollisuuksia, että etälääketieteen ja muiden luonteeltaan sosiaalisten palvelujen tarjoamat mahdollisuudet voivat täyttää palvelujen saatavuudessa esiintyviä aukkoja ja täydentää merkittävästi liikkuvia palveluja;

9. kehottaa Euroopan unionia ja sen jäsenvaltioita käynnistämään inhimilliseen kehitykseen ja köyhyyden lievittämiseen liittyvillä aloilla pilottihankkeita, joilla osoitetaan uusien tekniikkojen soveltuvuus kehitystavoitteiden edistämiseen;

10. kehottaa ryhtymään erityisiin ponnistuksiin sellaisten sovellusten kehittämiseksi, joita voidaan käyttää paikallisilla kielillä ja jotka sopivat myös lukutaidottomille henkilöille;

11. toivoo, että myös epävirallisen sektorin uudet koulutus- ja työllistymismahdollisuudet hyödynnetään niiden ihmisten hyväksi, jotka ovat aikaisemmin vain vaivoin päässeet käyttämään tiedotusvälineitä ja tietolähteitä, mikä koskee erityisesti naisia;

12. kehottaa siksi AKT-valtioita erityisesti edistämään kaikkien talouksien varustamista radioilla - tarvittaessa kellokoneiston avulla toimivilla - ja tukemaan sekä laajentamaan radion käyttöä terveyskasvatukseen sekä sairauksien ennaltaehkäisyyn ja hoitoon liittyvän tiedon levittäjänä ja erityisesti AIDS: in torjuntaan liittyvissä tiedotuskampanjoissa;

13. kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle.

(1) Yhteinen edustajakokous hyväksynyt 14. lokakuuta 1999 Nassaussa (Bahama).